KG Kultūras Žūrija iesaka
29.novembrī plkst. 20 LTV1 televīzijas pirmizrādi piedzīvos cikla "Latvijas kods. Latvija šodien" filma "Izkrāsotā ģimene", ko veidojis jaunais režisors Tomass Beķeris, kuram tā ir debijas filma. Filmā vēstīts par divām kolorītām personībām - Anriju un Manomi jeb tetovētu ģimeni. Kā intervijā norāda režisors, filmā viņš vēlējies "kliedēt iespējamos aizspriedumus, kas vēl arvien nereti tiek attiecināti uz cilvēkiem ar tetovējumiem un to dzīvesveidu".
Piektdien, 1.decembrī, Latvijas Nacionālajā operā atjaunojuma pirmizrādi piedzīvos režisora Jāņa Zariņa un scenogrāfa un kostīmu mākslinieka Edgara Vārdauņa 1973.gada leģendārais iestudējums – Džakomo Pučīni opera "Turandota". Grandiozais iestudējums savulaik kļuva par sensāciju, un vēl joprojām tā vizuālais tēls un sižetiskais kodols ir nemainīgi aktuāls.
Valkā 27.novembrī tika pirmizrādīta Latvijas Televīzijas dokumentālā filma "Valka 1917. Latviešu Pagaidu Nacionālā padome". Stāsts par Pirmā pasaules kara izraisītu notikumu un nejaušību virkni, kas kļuva par Latvijas valsts dzimšanas pamatu, daudziem mūsdienās ir nezināms vai aizmirsts.
Tbilisi svētku programmas ietvaros pirmoreiz uz Rīgu atvesta plaša gruzīnu tradicionālo un laikmetīgo rotu mākslas izstāde "Gruzijas skaistums", kurā vienkopus aplūkojami labāko Gruzijas meistaru darinājumi.
Latvijas Nacionālā kultūras centra (LNKC) projekta "Katram savu tautastērpu" ietvaros pie lietotājiem nonācis nu jau trešais kalendārs. Pirmie divi bija veltīti etniskajiem rakstiem un arheoloģiskiem tautastērpiem, trešais dienrādis 2018. gadam stāsta par rotām.
Lielajā ģildē 1. decembrī programmā "Baltijas piramīda. Čaikovska Serenāde" uzstāsies Baltijas simfoniskā festivāla kamerorķestris, kurā apvienosies labākie stīginstrumentālisti no visiem trim Baltijas valstu galvenajiem simfoniskajiem orķestriem. Koncertā izskanēs triju Baltijas valstu mūslaiku komponistu mūzika un Pētera Čaikovska slavenā "Serenāde".
No 8. līdz 10. decembrim Liepājas koncertzālē "Lielais dzintars" notiks mūsdienu mūzikas festivāls "Islandes nedēļas nogale". Trīs dienās apmeklētājiem tiks piedāvāta laikmetīgās arhitektūras izstāde un trīs noskaņām bagāti koncerti, piedaloties sešiem mūsdienu spožākajiem islandiešu māksliniekiem.
29. novembrī, beidzoties ilggadējā Mihaila Čehova Rīgas Krievu teātra valdes locekļa Eduarda Cehovala darbības pilnvaru termiņam, uz laiku līdz atklātā konkursa rezultāta noskaidrošanai teātrī tiks iecelts Kultūras ministrijas (KM) nominēts pagaidu valdes loceklis – KM valsts sekretāra vietniece Baiba Zakevica, LSM pavēstīja Kultūras ministrijas pārstāve Lita Kokale.
Latvijas Kultūras akadēmija (LKA) aicina uz krievu laikmetīgās dejas horeogrāfu Alberta Alberta, Aleksandras Koņņikovas un Andreja Andrianova izrādi "Šķirsts" 3. decembrī plkst. 18.00 LKA Eduarda Smiļģa Teātra muzejā.
Sestdien, 2. decembrī, plkst. 16.00 Jāzepa Vītola Latvijas Mūzikas akadēmijas (JVLMA) Lielajā zālē Latvijas Mūzikas akadēmijas simfoniskais orķestris aicina visus mūzikas interesentus uz savu nākamo koncertu. Šajā koncertā orķestris muzicēs kopā ar šarmanto jauno solisti, flautisti Egiju Sproģi-Orehovu lieliskā mūzikas pazinēja, obojista un diriģenta Normunda Šnē vadībā.
1. decembrī nāk klajā kora "Kamēr…" jaunākais albums "Pelēcis. Plakidis. Kamēr…", kas izdots komponistu Georga Pelēča un Pētera Plakida jubilejas gada zīmē.
Grupa "Sigma" piesaka jauno albumu "Mitoloģijas" ar singlu "Aiz naida", kura vārdu autors ir dzejnieks Kārlis Vērdiņš. Dziesmai tapis arī videoklips – tā režisore ir Inga Tropa, savukārt titullomā redzama aktrise Guna Zariņa.
Ģimenes ietekmi uz cilvēku arī savā otrajā filmā "Dotais lielums: mana māte" turpina pētīt režisore Ieva Ozoliņa, kuras spilgto rokrakstu skatītāji iepazina jau viņas debijas filmā "Mans tēvs baņķieris". Ja pirmās filmas galvenie varoņi bija viņa pati un viņas tēvs, tad otrais kino darbs vēsta par talantīga matemātiķa un viņa mātes attiecībām. Vēl pirms pirmizrādes Latvijā filma jau augstu novērtēta prestižajā Amsterdamas starptautiskajā dokumentālo filmu festivālā (IDFA), kur saņēmusi žūrijas balvu. Žūriju pārsteidzis, cik lielu intīmu tuvumu režisore un operators spējuši panākt attiecībās ar filmas varoņiem.
Daudzi jau steidz uz vainagu meistardarbnīcām, jo šonedēļ Adventa vainagā jāiededz pirmā svecīte. Gaismu šajos tumšajos vakaros nodrošinās arī Latvijas Televīzija, kura ekrānos piedāvās jaunu filmu birumu. Viena no tām ir dokumentāls stāsts par Vairu Vīķi - Freibergu "Vienmēr prezidente". Šīs filmas režisore, rakstniece un "Kilograma kultūras" žūrijas pārstāve Kristīne Želve iesaka, kam vērts pievērst uzmanību šonedēļ.
Sākot no nākamā gada, spēkā stāsies jaunais "Radošo personu statusa un profesionālo radošo organizāciju likums". Tas nosaka, kādā kārtībā un apjomā par profesionāļiem atzītas radošas personas varēs saņemt valsts nodrošinātu finansiālu atbalstu darba dīkstāves periodā, slimības gadījumā, kā arī pensionētajiem māksliniekiem palīdzēs nomaksāt komunālos maksājumus un segt ārstniecības izdevumus. Pieteikšanās radošo personu atbalsta maksājumiem un stipendijām caur Valsts kultūrkapitāla fonda (VKKF) mērķprogrammu tiks atklāta nākamā gada janvārī.
Apgāds "Neputns" izdevis Edvardas Šmites un Paula Daijas grāmatu par Johanu Heinrihu Baumani.
Jaundibinātais Akadēmiskais stīgu orķestris "B-Sharp" sevi pieteiks ar koncertu 6. decembrī plkst. 20.00 Rīgas Stradiņa universitātes aulā.
Latviešu reperis Reinis Kapone, kurš mitinās Londonā, laidis klajā savu debijas albumu "Katafalks".
Mūsdienu klasiskās mūzikas komponista un pianista Ludoviko Einaudi (Ludovico Einaudi) vārds ir zināms visā pasaulē – viņa dziļi aizkustinošie un emocionālie skaņdarbi bagātinājuši neskaitāmus kino darbus, bet Einaudi spēja sapludināt tradicionālo ar minimālismu un mūsdienīgu elpu ierindojušas itāli starp talantīgākajiem tīrradņiem mūsdienu klasiskajā mūzikā. Nākošgad Einaudi dosies Eiropas koncertturnejā, un viena no pieturvietām būs arī Arēnas Rīga amfiteātris, kurā dižais mūziķis uzstāsies 9. aprīlī.
Latvijas Jaunā teātra institūts (LJTI) sadarbībā ar Gētes institūtu Rīgā aicina uz atzītā vācu dokumentālā teātra režisora Hansa Vernera Krēzingera iestudējuma "Klupšanas akmeņi" viesizrādēm Dailes teātra Mazajā zālē 16. decembrī plkst. 16.00 un 20.00.
Kinoteātris "Splendid Palace" 7. decembrī pulksten 19.00 piedāvā tiešraidē no Milānas noskatīties "La Scala" opernama gada nozīmīgāko notikumu – sezonas atklāšanas izrādi "Andrē Šenjē", kurā galvenās lomas atveidos Jusifs Eivazovs (Yusif Eyvazov) un Anna Ņetrebko (Anna Netrebko).
Režisora Māra Martinsona Latvijas - Japānas kopražojuma spēlfilma "Maģiskais kimono" uzsāks ceļu pie skatītājiem šī gada 1. decembrī.
Kaimiņvalsts Igaunijas galvaspilsētā Tallinā līdz 3.decembrim notiek kinofestivāls "Melnās naktis / Black Nights / PÖFF", bet 27. novembrī sākas kinoindustrijas pasākumu programma "Baltic Event", kurā piedalās gan vairāki ar Latviju saistīti projekti, gan Latvijas kinoprofesionāļi.
Tuvojoties svētku laikam, jaunie un daudzsološie mūziķi - The Ludvig un Tīna Šipkēvica - laiž klajā jaunu kopdarbu – dziesmu "Aizskalotas".
4.decembrī autoru biedrība AKKA/LAA jau 19.reizi pasniegs Autortiesību bezgalības balvas. Šogad par 13 darbu plašu un daudzveidīgu izmantojumu Autortiesību bezgalības balvu saņems 20 autori.
Projekta "Dalīties un mainīties" ietvaros līdz 16.decembrim Gētes institūtā Rīgā aplūkojama Alvīnes Bautras gleznu personālizstāde "Cilvēciski radījumi".
Strauji tuvojas ikgadējie Prozas lasījumi, un jau šonedēļ tos ievadīs vairāki interesanti ieskaņas pasākumi. Piemēram, ceturtdien, 30.novembrī, būs tikšanās ar rakstniekiem, kuru dzīve norit starp divām valstīm, un viņi stāstīs, kā tas atklājas viņu daiļradē. Piektdien, 1.decembrī, savukārt kopā ar rakstniekiem varēs doties atraktīvā pastaigā pa Rīgas bāriem. Šīs nedēļas nogalē ieskandināti, kopumā Prozas lasījumi ilgs līdz 10.decembrim, un šogad tie būs veltīti Andreja Upīša 140. jubilejai.
Grupa "Zāle" aicina uz 1. decembra ziemas iesākuma svinību koncertu Ģertrūdes ielas teātrī. Pasākums sāksies plkst. 20.30. Mūziķi atskaņos gan zināmās dziesmas, gan arī nesenākas kompozīcijas. Programmā paredzēti arī pirmatskaņojumi. Koncertam būs divas daļas.
Turpinot "Kino galerijas" 25 gadu jubilejas svinības, kinoteātris "K.Suns" aicina uz jauniem skandināvu kino svētkiem 2., 3. un 4. decembrī un sadarbībā ar Zviedrijas vēstniecību piedāvā zviedru filmu dienas.